KYK: Pik was reg oor Zuma en Cyril | Netwerk24
Deur Sarel van der Walt 12 Oktober 2018 09:58
Oudmin. Pik Botha, wat vroeg Vrydagoggend by sy huis in Pretoria dood is, het Suid-Afrikaners in April verlede jaar aangemoedig om nie moed te verloor nie en “net nog ’n rukkie geduldig te wees, want die draaipunt is op pad en (pres. Jacob) Zuma sal gaan”.
Hy het gepraat op ’n vergadering van die filosofievereniging Philco Feast in Pretoria.
“Dit wat in die land gebeur, maak my hartseer, maar die verandering in die land is onomkeerbaar. Ek vra net vir geduld en geloof. Moet nie so haat dat julle wil begin moed opgee nie. Dit is nie nodig nie.
"Die politiek is verganklik. Die draaipunt sal kom en Zuma sal gaan. Die probleem is wie volg hom op.
“My keuse vir president is Cyril Ramaphosa,” het Botha gesê.
“Ek kan u waarborg oudpres. Nelson Mandela sou in sy graf omgedraai het as hy moes meemaak wat tans in die land gebeur.”
Botha het vertel Mandela het in private gesprekke aan hom gesê “geen land, staat of regering wat deur geweld tot stand kom, kan uithou nie”.
“Hulle het nie ’n toekoms nie,” het Mandela volgens Botha gesê.
Botha het gesê hy is dankbaar dat hy in sy tyd as minister van buitelandse sake ’n rol kon speel om vreedsame skikkings in Suid-Afrika, Zimbabwe en Namibië te bereik.
Meer oor: Video | Politiek | Zuma | Cyril Ramaphosa | Pik Botha
Oudminister in P.W. se kabinet sterf op 94
‘Ek dank die Here,’ sê Pik ná Piet se rugoperasie